Іншушынак

Іншушынак () — бог замагільнага свету і права ў старажытным Эламе. Адзін з вярхоўных багоў эламскай міфалогіі.

 Функцыі 
У пахавальных тэкстах, знойдзеных у Сузах, Іншушынак узгадваецца як справядлівы суддзя памерлых. Яго імем кляліся пры заключэнні кантрактаў паміж жывымі. Парушальнік кантракта караўся ад імя Іншушынака.

 Культ 
Імя Іншушынака ўпершыню сустракаецца ў канцы 3 тысячагоддзя да н. э. у дагаворы паміж Эламам і акадскім валадаром Нарам-Суэнам. У далейшым Іншушынак часцяком узгадваўся як адзін з вярхоўных багоў на працягу ўсёй гісторыі Эламскай дзяржавы. Яго імя прымалася як частка імёнаў валадароў, ім кляліся, да яго звярталіся ў малітвах. Прадстаўнікі эламскай дынастыі Шутрукідаў, што кіравалі ў канцы 2 тысячагоддзя да н. э., называлі свае землі краінай, любімай Іншушынакам.

Лічыцца, што культ Іншушынака быў непасрэдна звязаны з Сузамі, а сам ён разглядаўся ў якасці заступніка гэтага горада. Першыя звесткі пра будаўніцтва асобнага храма Іншушынака ў Сузах з’явіліся ў гады кіравання Шульгі. У 2 тысячагоддзі да н. э. у Сузах і Чога-Занбіль у яго гонар былі пабудаваны зікураты. Сімвалам гэтага бога была змяя, якая таксама сімвалізавала сакральную ўладу манархаў.

 Спасылкі 
 God on a serpent throne
 Neshat Madadi, Hassan Ali Pourmand and Seyyedeh Motahareh Mousavi. Mythical Motifs in the Furniture of Elamite Civilization
 Françoise Vallat. The Elamite Religion

Катэгорыя:Багі
Катэгорыя:Вярхоўныя багі
Катэгорыя:Багі смерці і замагільнага свету
Катэгорыя:Міфалогія Блізкага Усходу
Катэгорыя:Багі паводле алфавіта